ปฏิบัติการกู้ร่างผู้เสียชีวิตรายสุดท้ายใต้ท้องเรือฟินิกส์
ปฏิบัติการกู้ร่างผู้เสียชีวิตรายสุดท้ายใต้ท้องเรือฟินิกส์

เรือหลวงทองหลาง เรือหลวงหัวหินและเรือหลวงปันหยี ออกเรือจากท่าเทียบเรือศูนย์วิจัยฯ ตำบลวิชิต อำเภอเมืองภูเก็ต ไปยังจุดที่เรือฟินิกส์จม เพื่อปฏิบัติการเก็บกู้ร่างผู้เสียชีวิตรายสุดท้าย (รายที่ 47) พร้อมด้วยทีมประดาน้ำกองทัพเรือ เจ้าหน้าที่หน่วยกู้ภัย GUANGZHOU SALVAGE ของประเทศจีน และหน่วยกู้ชีพมูลนิธิกุศลธรรมภูเก็ตร่วมปฏิบัติการ ซึ่งสภาพอากาศมีฝนตกลงมาเล็กน้อย คลื่นลมในทะเลสูง 2-3 เมตร

สำหรับแผนการปฏิบัติในครั้งนี้จะยังคงใช้แผนเดิม คือทีมประดาน้ำของกองทัพเรือจะดำลงไปพร้อมอุปกรณ์ดำน้ำลึกพิเศษ(SUR FACE ) แบบครอบเต็มศรีษะ 2 ไดรฟ์ๆ ละ 2 คน ใช้เวลาไดร์ฟละ 20 นาที ในไดร์ฟเเรกจะดำลงไปเพื่อทำการสำรวจและดูดทรายโดยรอบตัวเรือ ไดร์ฟที่สองจะลงไปดูดทรายเพิ่ม และไดร์ฟที่สาม ทีมกู้ภัยของจีนพร้อมถุงพลาสติกบรรจุศพ ลงไปทำการกู้ร่างผู้เสียชีวิต หากเก็บกู้ได้เเล้ว จะนำมาขึ้นเรือยางส่งต่อให้เรือหลวงหัวหินลำเลียงกลับเข้าฝั่งต่อไป

ล่าสุด จากจำนวนนักท่องเที่ยวผู้ประสบเหตุ 89 คน รอดชีวิต 42 คน เสียชีวิตเเละเก็บกู้มาเเล้ว 46 ศพ เหลือ 1 ศพที่ติดอยู่ใต้ท้องเรือที่กำลังรอการเก็บกู้ หากการเก็บกู้จากใต้ท้องเรือสำเร็จก็จะครบ 47 ศพ

ศูนย์ข้อมูลประชาสัมพันธ์ร่วม กรมประชาสัมพันธ์